জানা গেছে, মোটা অংকের টাকার বিনিময়ে প্রভাবশালীরা স্থানীয় পুলিশকে ম্যানেজ করে দুইটি চা বাগানের পুজামন্ডপে সাংস্কৃতিক অনুষ্ঠান আর যাত্রাগানের নামে চালিয়েছে অশ্লীল নৃত্যসহ নানা আসামাজিক কাজকাম। পাশেই বসিয়েছে জুয়ার বোর্ড। রহস্যজনক কারণে আইন শৃঙ্খলা রক্ষার দায়িত্বে নিয়োজিতরা জুয়ার আসর ছত্রভঙ্গ না করে জুয়াড়িদের যেন নিরাপত্তা প্রদান করেছে। এ যেন জুয়া খেলার স্বর্গরাজ্য। মঙ্গলবার রাত থেকে বৃহস্পতিবার রাত পর্যন্ত উপজেলার ফুলতলা ইউপির এলবিন টিলা ফাঁড়ি চা বাগান ও গোয়ালবাড়ী ইউপির রত্না চা বাগানের মন্ডপ ও এর অনতিদুরে সরেজমিনে এমন চিত্র দেখা গেছে। নাম প্রকাশে অনিচ্ছুক অনেকেই জানান, মঞ্চে অশ্লীল নৃত্য আর পাশেই বসানো হয়েছে বড় বড় জুয়ার আসর ও মাদকের ব্যবসা। সূত্র জানায়, দুই রাজনৈতিক প্রভাবশালী ব্যক্তি জুয়ার প্রতি বোর্ড থেকে প্রতিরাতে ২০ থেকে ৩০ হাজার টাকা নিয়ে জুয়ার আসর বসানোর অনুমতি দিয়েছে। তাদের এমন অসামাজিক কর্মকান্ডে হতবাক এলাকাবাসী।